b"\n_START_ARTICLE_\nKomisija za standardizacijo zemljepisnih imen Vlade Republike Slovenije\n_START_SECTION_\nUstanovitev komisije\n_START_PARAGRAPH_\nKomisijo za standardizacijo zemljepisnih imen Vlade Republike Slovenije (KSZI VRS) je ustanovila Vlada Republike Slovenije 14. septembra 1995. K temu so jo zavezovale resolucije Organizacije zdru\xc5\xbeenih narodov, ki skrbi za vsa zemljepisna imena na svetu in od dr\xc5\xbeav \xc4\x8dlanic zahteva ustanovitev nacionalnih organov za standardizacijo zemljepisnih imen. Na za\xc4\x8detku leta 2005 je Vlada RS komisijo pomotoma ukinila, nato pa jo \xc4\x8dez nekaj mesecev ponovno ustanovila. Delovanje komisije je prenesla na Geografski in\xc5\xa1titut Antona Melika ZRC SAZU, njeno financiranje pa zagotovila na prora\xc4\x8dunski postavki Ministrstva za okolje in prostor za Geodetsko upravo Republike Slovenije. \xc4\x8clani komisije so predvsem geografi in slavisti ter predstavniki nekaterih ministrstev oziroma njihovih organizacijskih enot.\n_START_SECTION_\nNaloge komisije\n_START_PARAGRAPH_\nKSZI VRS v grobem deluje na:_NEWLINE_- nacionalni ravni, kjer opravlja naloge, kakr\xc5\xa1ne ji nalagajo zakoni in drugi akti (na primer Zakon o dolo\xc4\x8danju obmo\xc4\x8dij ter o imenovanju in ozna\xc4\x8devanju naselij, ulic in stavb (ZDOIONUS), po katerem KSZI VRS obravnava in daje soglasje k spremembam vseh imen naselij in ulic v Sloveniji), odlo\xc4\x8da o vlogah fizi\xc4\x8dnih in pravnih oseb, postopoma ureja nered na podro\xc4\x8dju zemljepisnih imen v Sloveniji, sodeluje pri pripravi zakonskih aktov, podaja predloge pravopisnih sprememb glede zemljepisnih imen, sodeluje z In\xc5\xa1titutom za standardizacijo, sprejema standardizacijske dokumente in podobno;_NEWLINE_- mednarodni ravni, kjer KSZI VRS pripravlja standardizacijske dokumente za OZN (na primer Concise Gazetteer of Slovenia s standardiziranimi zemljepisnimi imeni na zemljevidu Slovenije v merilu 1\xc2\xa0: 1.000.000), deluje v imenoslovnih organih OZN, se v imenu Slovenije udele\xc5\xbeuje sre\xc4\x8danj na sede\xc5\xbeu OZN in na sestankih drugod po svetu, zastopa interese Slovenije v na\xc5\xa1em jezikovno-zemljepisnem oddelku in podobno.\n_START_SECTION_\nMednarodno povezovanje\n_START_PARAGRAPH_\nOZN je za re\xc5\xa1evanje mednarodnih in nacionalnih problemov na podro\xc4\x8dju zemljepisnih imen ustanovila krovno imenoslovno telo UNGEGN (United Nations Group of Experts on Geographical Names 'Izvedenska skupina Zdru\xc5\xbeenih narodov za zemljepisna imena'), ki ima po svetu 22 tako imenovanih regionalnih jezikovno-zemljepisnih delovnih skupin, med katerimi je tudi ECSEED (East Central and South-East Europe Division 'Vzhodnosrednjeevropski in jugovzhodnoevropski jezikovno-zemljepisni oddelek), katerega \xc4\x8dlani so nacionalni organi posameznih dr\xc5\xbeav s tega obmo\xc4\x8dja, tudi Slovenija oziroma KSZI VRS.\n_START_SECTION_\nMo\xc4\x8d poimenovanja\n_START_PARAGRAPH_\nVpra\xc5\xa1anje zemljepisnih imen lahko povzro\xc4\x8da tudi mednarodne spore \xc5\xa1ir\xc5\xa1ih razmerij, kot na primer spor med Japonsko in Ju\xc5\xbeno Korejo glede imena Japonsko/Korejsko morje ali spor med Makedonijo in Gr\xc4\x8dijo glede imena dr\xc5\xbeave. Podoben spor je tudi med Slovenijo in Hrva\xc5\xa1ko glede Piranskega zaliva oziroma\xc2\xa0\xc2\xbbSavudrijske vale\xc2\xab. Tudi vpra\xc5\xa1anje slovenskih krajevnih imen na avstrijskem Koro\xc5\xa1kem je \xc5\xbee dolgo \xc4\x8dasa politi\xc4\x8dno vpra\xc5\xa1anje.\n_START_SECTION_\nRaba zemljepisnih imen v sloven\xc5\xa1\xc4\x8dini\n_START_PARAGRAPH_\nRegister zemljepisnih imen http://prostor.gov.si/vstop/sistem_zbirk_prostorskih_podatkov/topografsko_kartografski_podatki/register_zemljepisnih_imen/_NEWLINE_Toponimska navodila za Slovenijo http://www.gu.gov.si/fileadmin/gu.gov.si/pageuploads/PROJEKTI/Registri/KSZI/top_navodila.pdf_NEWLINE_Slovar toponimske terminologije http://www.gu.gov.si/fileadmin/gu.gov.si/pageuploads/PROJEKTI/Registri/KSZI/top_slovar.pdf_NEWLINE_Seznam tujih zemljepisnih imen v slovenskem jeziku; http://www.gu.gov.si/fileadmin/gu.gov.si/pageuploads/PROJEKTI/Registri/KSZI/tuj_imena.pdf_NEWLINE_Zgo\xc5\xa1\xc4\x8deni imenik zemljepisnih imen Slovenije http://www.gu.gov.si/fileadmin/gu.gov.si/pageuploads/szti/cgs.pdf_NEWLINE_Abecedni seznam imen dr\xc5\xbeav http://www.gu.gov.si/fileadmin/gu.gov.si/pageuploads/PROJEKTI/Registri/KSZI/abecedni.html_NEWLINE_Seznam tujih zemljepisnih imen v slovenskem jeziku - STZI http://prostor.gov.si/zem_imena/zemImena.jsp"